정조 13년
己酉八月初六日卯時上御誠正閣右副承旨與奉朝賀入侍時右副承旨閔台爀記事官徐有聞記注官白慶楷金鳳顯奉朝賀趙暾以次進伏訖上敎暾曰不見卿久矣卿今衰老筋力凡百果如何暾曰犬馬之齒今已多矣衰病漸痼殆同垂死之喘常以一瞻耿光爲至願矣今幸登筵自此庶無餘恨矣上曰寢食近果何如暾曰漸不如前矣暾曰遷園大禮今已完定誠是我東方無疆之福也大抵舊園所局勢砂水節節違格大爲地家所忌閭巷間隱憂積有年所臣亦憂歎于中而特因事係莫重未敢遽議矣迺者都尉陳疏而廷議如一吉地有待而禮日不遠其爲慶幸何可勝達上曰年前柳義養疏請改議園號大抵與宋朝陵號近似故云耳卿意以爲如何暾曰今當遷奉之時更爲議定實爲允美矣上命暾先退上曰次對諸臣如已來會使之入侍賤臣承命出傳左議政李在協右議政蔡濟恭兼兵曹判書具允鈺行戶曹判書徐有隣行禮曹判書李在簡工曹判書鄭昌順刑曹判書沈頤之行副司直徐有大行副司直金思穆開城留守李致中戶曹參判李獻慶江華留守尹承烈行副司直金持默校理申馥右承旨洪仁浩事變假注書鄭履綏承命進伏在協曰數日間日氣淸涼此時聖體若何上曰一樣矣在協曰王大妃殿氣候何如上曰一樣矣在協曰惠慶宮氣候何如上曰近日一味澟綴誠悶迫矣濟恭曰近日伏見朝紙所出者正氣散連爲進御矣臣等之區區憂慮何可勝達上曰近因膈氣之乍發而然矣濟恭曰以聖上出天之孝念大事克完之道安得無疚懷用慮而用慮之過或致聖體之欠和則豈不萬萬悶迫乎上曰大禮當前故深加寬抑而不知之中自然有所損者設令葬親之際情禮俱伸猶不免無窮之憾況予情事異於他人雖欲寬譬其可得乎俄見奉朝賀趙暾以舊園所局勢砂水之節節違格屢屢陳達可見外議之僉同矣在協曰果是輿論之所同然矣濟恭曰臣於日前陪從時亦爲詳細看審則山形水勢無非地家之所忌今此遷園之禮實爲宗社億萬之基矣上曰予之積年結轖者庶幾自此無憾而封標處雖是萬口交稱之地地中之理無以詳知則亦安得無憧憧之念乎濟恭曰封標處不但有古人祕訣而已雖使三尺之童見之擧皆一辭贊掦爲今日在廷之臣者孰不欣忭愴幸而伏聞遐外無知之類亦皆蹈舞云此可見民情之同然矣上曰千餘戶移民之際恐或有一夫愁冤之歎是予所以憂念不已者也在協曰移民一事旣是邑民輩之平日所願則必當喜悅之不暇豈有一毫愁怨之端乎且況厚給其價加給許多錢貨者乎濟恭曰厚給本價已是特恩別給錢貨俾爲搬移之費者實是振古所無之澤也民人輩固當感祝而已豈有怨言乎上曰地中生物大是吉兆云果然否在協曰生物之現於穴處素稱十分吉地矣上曰聞封標處有三蛙不離穴前云誠可異也濟恭曰生物中生蛙尤稱極好矣上曰精誠所到金石可透予雖不肖夙宵洞屬者惟在於此其間經紀已有年所庶幾神明之默佑矣在協曰聖孝出天有此感應實爲欣幸矣上曰次對之許久頉稟實無意義雖於公除之前次對元無應頉之例故昨於有司堂上入侍有所下敎矣今見本司坐起單子使之來會矣在協曰首相未登筵席只以緊急稟定事仰達矣在協曰此北兵使洪和輔狀啓也以爲今秋習操巡操親騎衛戊申條都試何以爲之事請令廟堂稟旨分付馬兵都試過去年條依節目勿施當年條親騎衛馬兵都試依例設行爲辭南兵使姜五成狀啓以爲今秋習操及各邑鎭聚點依例擧行事竝令廟堂稟旨分付矣北路纔經大賑瘡痍未蘇今年穡事又未登熟詰戎雖重民事不可不念南北關習操及巡操聚點竝令停止南北關親騎衛兩年都試使之依例設行而至於北關馬兵都試纔因繡啓一依親騎衛例施行事有所定式則過去年條亦當設行以此分付南北兵營何如上曰依爲之出擧條在協曰此守禦使金鍾秀摠戎使金思穆京畿監司徐有防江華留守尹承烈永宗防禦使尹範行秋操取稟狀啓也今年畿農雖曰稍登水操旣令停止則陸操宜無異同今秋陸操一體停止之意分付何如上曰依爲之出擧條在協曰此咸鏡監司李秉模狀啓也以爲嶺運穀會錄於浦項穀嶺東穀會錄於穀出本衙門而大米租旣非宜土之穀南穀北運中唐米亦非北關之所宜竝以相當正穀準折代捧以紓民力交濟久置穀北關劃送之代當以各其邑散在條待秋移捧於交濟本倉而南關散在旣縮於年前北運時又多有未捧停退故實無移此充彼之勢今欲必準北運之數則今年賑餘穀中量宜換錄於散在條待秋移捧於交倉之外更無他道竝令廟堂稟旨分付矣大米租唐米準折代捧一款因慰諭御史別單已爲覆啓許施而嶺穀東穀之各爲會錄賑餘換錄散在移捧交倉俱合便宜竝依狀請施行之意分付何如上曰依爲之出擧條在協曰此咸鏡監司李秉模狀啓也枚擧會寧府使李潤慶牒呈以本府淸差開市時大國人牛馬料每年容入爲千餘石而本府所在會付耳麥只是二十四石茂山府移轉受來營賑耳麥一千三百石許劃需用其代該邑會付太二百石牟二百石田米一百六十六石零折米還報事請令廟堂稟旨分付矣該府耳麥不敷則取用於有裕他邑準折還報旣多已例依狀請施行之意分付何如上曰依爲之出擧條上曰日前有曾經兩坊官陞資之命蓋出於一分伸情之意也聞李正吾之作故在於陞資命下之後而因開政之差晩未及下批云誠爲矜憐矣在協曰李正吾身故後嘉善施行之敎似眩於擧行矣濟恭曰李正吾若生存一日則當入亞卿之望今旣有嘉善施行之命則以當品實職贈之恐無妨矣上曰依爲之出擧條上曰李殷昌事卿等聞之乎在協等曰未及聞之矣上曰八達山主人卽李運昌爲名人而向於筵席適因言端問諸筵臣以爲殷昌與運昌爲同氣之間云故伊日傳敎中盛言其家世來歷至有拔例處分矣昨日始因禮判聞之運昌果是八達山主人而殷昌則與運昌姓貫亦各不同云然則伊日處分果是牴牾雖未及書出朝紙云而其在事面極不成說矣殷昌之辭朝已有日焉彼必未見其朝紙而然耳在簡曰臣與李殷昌素所親知之間也日前來見時以爲若使文官處之則必當陳疏自引而以渠微末之武弁不敢爲煩聽之計雖不得不姑爲辭朝而情勢則終涉難冒若得大臣之筵達改差則誠爲大幸云而屢屢懇乞於臣矣在協曰旣知其無干於八達山主人之李姓則不可仍而置之矣上曰旣已辭朝發行云原傳敎中已以陞資屬耳分揀放送事改書出矣在協曰日昨曠蕩之政固仰聖意之有在而其中李魯春爲夏賊左袒兪岳柱則爲德賊左袒吳翼煥之向來疏語極爲叵測此等干犯竝歸從輕則其爲刑政之失當莫此爲甚政院之啓三司之疏可見輿論之攸同此等處深留聖意無或使隄防紊壞區區之望也上曰李魯春吳翼煥竝以不足責爲敎者蓋以渠輩眞箇不足責故也兪岳柱所坐則未知緣何事而幾年罪謫足懲其罪矣在協曰兪岳柱疏論沈樂洙而疏語駭悖關係不輕故伊時有此處分矣上曰然乎近來予之精神每多遺忘日前卿之登筵語到向來罷相之事予則認以爲金裕己事而勉其更勿如前矣聞卿言始知爲吳翼煥疏後轉至於遞解矣大抵沈樂洙之疏亦非矣泛稱士流大是妄發而足可謂猶賢乎已故伊時兪岳柱處分不得不如是而無論如彼如此今當本園遷禮諸臣受服之時予意之必欲大施恢蕩之典者亦出苦心也卿等豈不諦悉乎李魯春之前後變幻自陷罪戾蓋由右相一人之身而伊時以右相一人欲爲孤注之狀予所深惡而洞悉右相亦知此等事狀乎濟恭曰臣則棲屑鄕郊未見朝紙伊時事端未能詳知然李魯春之所坐不無干涉於臣身之狀雖以外面看之足可領略矣然而魯春已著之罪不可遽議惟輕之典矣上曰李魯春事大體無足深責而伊時嚴處果因刑判之事而出矣刑判見方登筵當面深責固爲如何而大抵言固當言則只當言之何乃以掌憲之官顧被戀此欲言不言乎此無他焉都是利害交中之致也寧不爲慨乎至於尹得孚事亦不過無省覺之致也豈可歸之於夏賊之黨乎且其被罪專在於深攻徐判府一款以予倚毗之心烏得無當日之處分乎濟恭曰臣於伊時事未能詳聞而今於處分之後始聞其顚末固仰聖意之在於咸與維新而其在靖世道絶亂萌之義恐不當如是矣上曰明川事誠慘惻矣古之己酉咸興之水災在於六月初八日今年明川之水災又在於六月十八日水災之年月相符有如是焉尤豈不異事乎在協等曰然矣在簡曰純陵修改之役昨旣承下敎當以依此擧行之意分付該道矣上曰以筵敎自備局知委可也上敎在協等曰近日雖因大事念不及他而爲北民賙賑之策在所當念接濟之方儲穀之策卿等須預爲商確好矣濟恭曰明川人物之渰沒思之慘愕歷累日而猶不能已也聖心不遑寧處死者之還上身布竝皆蕩減恩至渥也在渠輩更有何憾而第念其所被災旣是挽近所無則必施別般顧恤之典然後死者雖已矣生者或可以支保兗州不過居水之下流而尙許以作十有三載乃同本郡全一境幾乎渰沒之餘雖田租與身布全數給復恐未爲過旣有所懷敢此仰達而至於還上則係是嗣歲賑活之資不可以給復之故竝與當捧之糴而有所弛張矣上曰左相之意何如在協曰俄於閤外已有酬酢而臣意亦以爲好矣上曰右相所奏正合予意特爲全一邑給復一年可也出擧條濟恭曰北關御史別單纔以草記回啓而其中穩城牧場事終有所難便敢此仰達矣蓋莎草島牧場在穩城地而當初則使穩城鍾城慶源慶興四邑民人定以牧子擔當牧養其後鍾城則以行營慶源則以淸差革去牧子之名獨使穩興兩邑當之兩邑之民不能支堪繡啓有所云云故回啓中以鍾城慶源之民依前分當爲請蒙允矣臣意則北路瘡痍甫定之餘鍾城慶源兩邑之民猝入於幾十年得免之役則難保其不爲冤鬱更爲詢問道臣牧場或可以從便移設牧弊或可以別般釐正則十分商確更爲狀聞後稟處恐宜矣上曰依爲之出擧條濟恭曰近來京外誅求之弊去而益甚民不堪其苦雖以臣近日所聞言之禁御兩營鄕軍之上番者爲旗摠輩間日侵徵資裝旣盡多方乞債怨聲人無不傳北漢管城將稱以禁松出送校卒則校卒輩肆行徵斂於城中各寺若或不副其所定之數則告訐生事惟在其手以故僧徒之呼冤罔有紀極云此皆居領率之任者慢不檢束之致此後如復有此等所聞則不特營門將校各別嚴治該營大將亦難免其責管城將亦爲從重論罪此意出擧條申飭以爲各司警懼之地恐不可已矣上曰依爲之出擧條上曰自廟堂嚴飭期有實效好矣濟恭曰臣久廢之餘近始出入廟堂而凡京外之視廟堂關飭殆若空言慢不擧行此亦紀綱所關此莫非臣等無似之身忝在大官之致誠甚可悶矣濟恭曰西路陪持輩泣訴以爲曾前則陪持直入政院呈納狀啓近年以來爲闕門門卒所阻搪略以酒盃作人情然後門卒始乃替捧而替出替入之際書目題辭或有閪失之患則歸現之日輒被棍治誠不勝冤抑云矣陪持不分死生千里馳撥及到闕門之外不得親納替傳門卒而從以用酒盃人情實是前所未有之事渠輩稱冤不是異事分付兵曹凡陪持爲名者勿爲閽禁恐宜矣上曰此後闕內出入勿禁可也出擧條濟恭曰朝家於義州陪持曲加軫念至有久勤人除授邊將之例而近來法意懈弛屢次馳撥者不得見除所謂見除者卽是陪持中頭目而未嘗一次馳撥之人云矣此莫非該府謬例而掌銓之人又不能奉揚德意徒循顔私之致也事之寒心莫此爲甚故臣常以是爲悶矣今夏大政兵判能遵守故規以馳撥之人首擬邊將至蒙恩點卽玉江前萬戶金興澤是也赴任之路見失馬牌於中路至於落仕其間傳說頗有疑端而旣無的見雖不可遽然指論爲興澤地誠爲矜惻矣上曰無乃其中有奸計云耶濟恭曰所謂頭目漢安知無含憾作奸之端乎上曰誠矜憐矣其將無以覈出耶濟恭曰奸計旣至於此則恐難覈出矣上曰左相之意何如在協曰可矜則可矜而馬牌遺失所關非細不可無罪矣上曰李義鳳爲御史時遺失馬牌而未嘗罷官在前亦或有已例之可據者矣新除萬戶果已下去云耶允鈺曰下去已至多日云矣上敎允鈺曰誠甚可矜此後待窠調用好矣上曰今因入侍玉堂及未肅拜玉堂事旣出言端科目外嶺南古家人中有可合奬用之人材乎濟恭曰光陵參奉鄭宗魯以文莊公鄭經世之奉祀孫纔因特敎已除初仕而聞其經學文章爲一道之望似不可以常蔭待之臣意則六品調用恐爲聳勸之道矣上曰依爲之出擧條上曰科目中亦有可合晉用之人乎濟恭曰以科目中論之則金翰東地處人材文識俱是可合收用之人也其世閥則翰東之曾祖與高祖俱經玉署而其高祖金聲久則曾爲關東伯其五代祖卽故副學宇宏號爲開巖而故名臣宇顒之同生矣上曰唱第時一見已知其不草草今聞卿言果然矣欲爲召見承旨以此筵敎書報嶺伯使之起送可也上曰李埦之一味違牌未知何故耶濟恭曰情勢似然矣上曰雖以申馥言之無意上來與李埦竝有禁推之命然後始乃上京嶺南人之如是逡巡果何故也濟恭曰嶺人之上京從宦者間多狼貝故擧皆遲徊而原其本情亦似無怪矣上曰嶺南兩先正子孫或於昨年儒疏事有岐貳之議云是豈成說之事乎予於辛壬義理豈或一毫泛忽也哉予雖否德凡於繼述先大王之道至情血誠豈下於今日廷臣乎誠如此輩之說則耉輝影子鏡夢後身將謂容貸寬貰置之伸雪之境云乎此等口氣若不早爲懲戢則安知無復出夏賊乎及今曉諭之責專在右相而入侍玉堂亦宜歸傳嶺南使之曉惑可也不幸有干科之徒則莫曰先正之孫予當斷之以法不少饒貸矣濟恭曰李龜雲向者來見臣故以嶺南云云之說言及則似是爽實之所聞矣今奉聖敎至爲嚴正臣等敢不仰體而宣布乎允鈺曰今番園所移奉時各道驛馬當補把而畿驛則道伯旣已筵奏不可擧論兩西則伊時使行相値北道則歉荒無以如例待令以三南及關東四道驛馬分排把用何如上曰依爲之以此預爲分付徵來日字臨時更爲草記後分付俾無前期等待之弊可也出擧條上敎允鈺曰日前園幸時見之卿之筋力可謂老而益壯矣允鈺曰臣於伊日特蒙軫念之恩得免顚仆之患而犬馬之齒已多漸至衰朽難以供劇矣上曰大禮當前善爲調養好矣上曰工判之病何如昌順曰近得差勝矣上曰何日當作審路之行耶昌順曰都提調以爲初八日當往云故臣亦偕往伏計矣上曰姑爲調將以待快差好矣有隣曰今年各處所之小而修補大而改建者其數夥然而曾未幾何已有毁撤之歎云今若一任抛棄無所檢束則不出數年又將頹圮事之寒心莫此爲甚此後則發遣本曹郞廳無時摘奸毋論墻垣廨宇如有瓦子脫去墻壁破傷之弊則當該次知中官守直郞官自本曹草記嚴勘典守下屬移法司各別重繩之意出擧條嚴飭以爲定式施行何如上曰依爲之出擧條上曰禁府公廨至於將頹之境而聞自前若値修改之後必有風波云故使之姑置之而苟或有不日頹壓之患則爲罪囚亦可悶念也濟恭曰聖敎及此孰不感服而臣於年前待罪執金吾時伏見虎頭閣柱上鐫刻之字卽是古之己酉年所改建者也翌年庚戌大獄果起到今年甲相符改建之難誠如聖敎矣上敎有隣曰金吾公廨修改一節姑勿擧論好矣在簡曰溫陵碑役待秋擧行事命下矣當此遷園之時勢難始役待明春擧行何如上曰依爲之出擧條在簡曰三聖祠待畢修秋成後遣近侍致祭事命下矣本祠修改已爲畢役秋成不遠致祭之節何以爲之乎敢稟上曰以旬後擇日以入可也出擧條頤之曰嶺運穀差員施賞一款待監賑御史復命後稟處事命下矣取考甲辰前例則嶺南領運差員西生僉使申好祥善地邊將除授關東領運差員祥雲察訪金弘哲平陵察訪崔鳳民陞敍或守令調用故敢此仰達矣上曰領運程路關東稍遠差使員趙義鎭鄭殷誠竝陞職調用嶺南及北道差員事當依已例論賞而今番則各於道內地方分掌領運與一差員之通騎有異竝置之可也出擧條濟恭曰朝家於北民曲費軫念而雖係貢獻之物隨處蠲減靡不用極而爲道伯守令者不能悉心對揚致使惠澤不得下究事之可駭莫甚於此我殿下以貢葺一事屢下飭敎而其爲弊端愈往愈甚至於一對之價幾至六百金云是豈恤民之聖意乎聖上深居九重遐外弊端安得盡燭乎臣旣有所聞敢此仰達合有矯革之方矣上曰予於民事寢食靡甘凡係貢獻一皆除弊前後飭敎不啻千百而未有實效徒有其弊是豈予字恤之本意乎聞來不覺驚歎苟能利歸吾民何可以惟正之供不思矯弊之道乎卿等筵退會坐賓廳與北關御史鄭大容爛加商確今日內草記稟處而無以常供之蠲減有所持難而克體對揚之道好矣命書榻敎曰政官牌招開政命退諸臣以次退出